**Ministru kabineta sēdes protokollēmuma projekta „Par Ministru kabineta 2014. gada 23. septembra sēdes protokollēmuma (prot. Nr. 50 36.§) „Likumprojekts „Par Minamatas Konvenciju par dzīvsudrabu”” 3. punktā dotā uzdevuma izpildi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | No 2017. gada 23. līdz 29. septembrim Ženēvā, Šveicē notiks Minamatas konvencijas par dzīvsudrabu (turpmāk – Konvencija) pirmā dalībpušu sanāksme (turpmāk – *Conference of the Parties jeb COP*). Ņemot vērā, ka arī Eiropas Komisija aicina Eiropas Savienības dalībvalstis ātrāk virzīt Konvencijas ratifikācijas procesus, Latvijai šobrīd ir nepieciešams pabeigt sekmīgi iesākto Konvencijas ratifikācijas procesu.  Ministru kabineta 2014. gada 23. septembra sēdes protokollēmuma (prot. Nr. 50 36.§) „Likumprojekts „Par Minamatas Konvenciju par dzīvsudrabu”” (turpmāk – MK protokollēmums) 3. punkts noteic uzdevumu Vides aizsardzības un reģionālās attīstības ministrijai pēc Konvencijas parakstīšanas iesniegt tās apliecinātu kopiju Valsts kancelejā pēc tam, kad konvenciju ratificējusi Eiropas Savienība. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Konvencijas 30. panta 1. punktam par tās Pusi var kļūt valstis un reģionālās ekonomiskās organizācijas. Konvencijas 31. panta 1. punkts noteic, ka Konvencija stājas spēkā deviņdesmitajā dienā pēc datuma, kad ir deponēts piecdesmitais ratifikācijas, pieņemšanas, apstiprināšanas vai pievienošanās instruments. Šobrīd Konvenciju ir ratificējušas 32 pasaules valstis un ir norādes par to, ka drīz Konvencija varētu stāties spēkā, kad tiktu deponēts piecdesmitais ratifikācijas, pieņemšanas, apstiprināšanas vai pievienošanās instruments. Pirmā Konvencijas dalībpušu sanāksme jeb *COP* notiks 2017. gadā no 23. līdz 29. septembrim Ženēvā, Šveicē. Lai Latvija pirmajā *COP* varētu piedalīties kā pilntiesīga dalībniece ar balsstiesībām, Konvencijas ratifikācija būtu jānodrošina vēlākais līdz 2017. gada pavasarim.  Vides aizsardzības un reģionālās attīstības ministrija vērš uzmanību, ka Latvija Konvenciju parakstīja 2014. gada 24. septembrī. Visas Eiropas Savienības likumdošanas norādes 2014. gadā liecināja, ka strauji varētu virzīties arī Eiropas Savienības Konvencijas ratifikācijas process. Tomēr ņemot vērā Eiropas Komisijas darba prioritāšu maiņu, Konvencijas ratifikācijas process Eiropas Savienības līmenī ir novedis pie ievērojamas kavēšanās. Šobrīd Eiropas Padomes darba kārtībā ir Eiropas Komisijas priekšlikums Eiropas Parlamenta un Padomes regulai par dzīvsudrabu un ar ko atceļ Padomes Regulu (EK) Nr.1102/2008 (turpmāk – Regulas projekts). Regulas projekts izstrādāts, lai nodrošinātu visaptverošu un Konvencijas prasībām atbilstošu Eiropas Savienības regulējumu. Tādējādi tiks radīts Eiropas Savienības juridiskais ietvars dzīvsudraba izmantošanas ierobežošanai noteiktās darbībās un vienlaikus radīta juridiskā platforma Eiropas Savienības lēmumu pieņemšanai Konvencijas ratifikācijai.  Darba temps, kādā šobrīd Eiropas Padomes Vides darba grupa strādā pie Regulas projekta uzrāda, ka optimistiska scenārija gadījumā, tikai šā gada nogalē Regulas projekts varētu tikt pieņemts, jo šobrīd vēl nav uzsāktas diskusijas ar Eiropas Parlamentu. Plānots, ka 2016. gada oktobra sākumā Eiropas Parlaments balsos par saviem priekšlikumiem Regulas projektam.  Vides aizsardzības un reģionālās attīstības ministrija skaidro, ka Latvijas nostāja un darbs pie Regulas projekta pamatojas uz vides aizsardzības un reģionālās attīstības ministra 2016. gada 1. aprīlī parakstīto Latvijas sākotnējo pozīciju Nr.1, kas tikusi saskaņota arī ar iesaistītajām pusēm – Ārlietu ministriju, Veselības ministriju, Ekonomika sministriju, Finanšu ministriju, Latvijas Ķīmijas un farmācijas uzņēmēju asociāciju, Latvijas zobārstu asociāciju un Latvijas atkritumu saimniecības uzņēmumu asociāciju.  Latvija ir paudusi atbalstu Regulas projekta tālākai virzībai un neidentificē iespējamus šķēršļus tajā ietvertā regulējuma īstenošanai.  Apzinoties, ka iespējama kavēšanās ar Eiropas Savienības Konvencijas ratifikācijas procesa noslēgumu, Eiropas Komisija ir aicinājusi dalībvalstis nekavēties ar ikvienas Eiropas Savienības dalībvalsts ratifikācijas procesu.  Šobrīd tādas Eiropas Savienības dalībvalstis kā Rumānija, Bulgārija un Francija ir ratificējušas Konvenciju. Vismaz septiņas Eiropas Savienības dalībvalstis (Horvātija, Dānija, Igaunija, Ungārija, Slovēnija, Zviedrija, Čehija) norādījušas, ka tās Konvencijas ratifikācijas procesus plāno pabeigt 2017. gada sākumā.  Ņemot vērā minēto, nepieciešams svītrot MK protokollēmuma 3. punktā vārdus „pēc tam, kad konvenciju ratificējusi Eiropas Savienība”, tādējādi nodrošinot Valsts kancelejai iespēju sagatavot likumprojektu un Konvenciju iesniegšanai Latvijas Republikas Saeimā. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija |
| 4. | Cita informācija | Nav |

Anotācijas II, III, IV, V, VI un VII sadaļa – projekts šīs jomas neskar.

Vides aizsardzības un

reģionālās attīstības ministrs K. Gerhards

Vīza:  
valsts sekretārs R. Muciņš

2016.10.21. 8:25

644

D.Ozola

67026516, daina.ozola@varam.gov.lv

D.Jirgensone

67026514, dagnija.jirgensone@varam.gov.lv